Daar is net een sonde. Net een gebod. – Hervormend
Tina-hulle het gevra ek moet preek oor die Wet, en oor watter verskil Jesus Christus en die Heilige Gees maak aan hoe God sê ons moet lewe. Dis nou te sê as Christus en die Gees wel 'n verkil maak. Vandag maak ons so. Ons gaan tot die gevolgtrekking kom daar is net die een sonde, en ook net die een teenvoeter vir daardie sonde. Die een sonde en die een gebod, is gedurig aan't kragte meet. Hierdie gebod en sy sonde het met hoe ons saamleef te doen.
Eers net ek. Toe ook die Heilige Gees. En toe jy. Nou óns. Hoe gaan ons saamgeleef kry?
Romeine 12 verse 1 tot 3, 9 tot 21
25 Junie 2017, NHKA Kampersrus
Tina-hulle het gevra ek moet preek oor die Wet, en oor watter verskil Jesus Christus en die Heilige Gees maak aan hoe God sê ons moet lewe. Dis nou te sê as Christus en die Gees wel 'n verkil maak. Vandag maak ons so.
Ons gaan tot die gevolgtrekking kom daar is net die een sonde, en ook net die een teenvoeter vir daardie sonde. Die een sonde en die een gebod, is gedurig aan't kragte meet.
Skyfie: Daar is net die een sonde. . .
Kom ons begin by God se Wet en God se wil. En ons sing om te sê dis hoe ons ook wil hê ons eie lewes moet lyk.
Skyfie: Daar is net die een sonde. Gesang 250:1,2 (Sit)
Ek het met hierdie lied grootgeword. Ons het hom elke Sondag na die Wet gesing. Sy woorde is nou net effens anders.
Gesang 250 strofes 1 en 2.
Skyfie: Daar is net die een sonde. Gesang 249:1,8,9 (Sit)
In ons Liedboek is daar toonsettings van die hele Wet, of te wel die Tien Gebooie. Kom ons sing 'n deel van een van hulle. Die laaste strofe sê hoe ons die Wet verstaan, en wat die Wet hier in ons erediens doen.
Gesang 249 strofes 1, 8 en 9.
Skyfie: Liefde is wet! Gesang 183:1,2 (Staan)
Kom ons tree nader aan God. Kom ons sing dat die Here kom om ons hier te ontmoet. Hy het ons hier bymekaargemaak. Erken dat liefde wet is en roep: "Die Here kom!
Gesang 183 strofes 1 en 2.
Wie bewys Hom 'n guns, sodat Hy verplig is om iets terug te doen?"
Skyfie: Loof God! Jesus maak ons bly. Gesang 495:1,2 (Staan)
Kom ons sing dat Jesus ons bly maak.
Gesang 495 strofes 1 en 2
Skyfie: Die wil van God. Eksodus 20. "Jy" en "jou" (Sit)
Ons leer ken die Wet van God as Eksodus 20. Let vandag op na hoedat daar telkens gepraat word van "jy" en "jou". Jy moet dit of dat doen of nie doen nie. Jy moet jou lewe sus of so inrig. Hierdie Wet geld vir die hele volk, maar dit fokus op my en jou afsonderlik.
Skyfie: Bely skuld. Gesang 233 (Bly sit.)
Uit die Wet leer elkeen van ons: Ek is sondig. Kom bely jou skuld aan God. Bly sit en doen dit met
Skyfie: Die Here gee genade. Romeine 11. (Bly sit.)
Die Here gee genade. Dis al hoe jy genade kry: As God dit vir jou gee. Genade verdien jy nie. Daarom kan jy nie op jouself staatmaak om dit in die hande te kry nie. Hoor Romeine 11:
Net so is dit ook vandag: daar is 'n oorblyfsel wat uit genade deur God uitverkies is.
Skyfie: Bely dat jy glo. (Bly sit.)
Hoe kry jy dan genade? Jy plaas jou lewe in die hande van hierdie genadige God. Jy glo Hom, en glo in Hom. Sit net so en bely jou geloof soos wat die kerk dit nog altyd doen.
Skyfie: Loof God! Laat liefde jou beheers. Gesang 155:1,2,3 (Sit)
As jy glo, loof jy God, en laat jy God se liefde jou lewe regeer. Dis wat ons sing in
Gesang 155 strofes 1, 2 en 3
Suid- en Wes Kaapse rampslagoffers (droogte en brande)
Skyfies: Skriflesing. Romeine 12. Nou "ons" en "julle".
Uit die Bybel lees ons vandag Romeine 12. Dis op bladsy 217 van die Nuwe Testament, die 1983-Afrikaanse Vertaling.
Ons kon hierdie verse ook in plaas van die Wet uit Eksodus 20 gelees het, want hier is ook opdragte wat God wil hê ons moet uitvoer. Kyk bietjie of julle kan sien hoedat hierdie opdragte nie net vir "jou" (enkelvoud) bedoel is nie, en nie net "jy" moet dit doen nie. Hierdie bevele is gemik op "julle" en op "ons". Dit lees soos 'n Eksodus 20 maar vir groepe wat saamlewe in gemeenskappe.
Ons slaan 'n paar verse oor. In daai verse staan dit uitdruklik: Só moet julle in die kerk saamleef. Maar dit gaan ook daar om ander goed wat ons aandag kan aflei. Kom ons begin weer lees by vers 9.
Skyfie: Psalm 119:1,4,18. (Staan)
Psalm 119 sê die Here se "woord is soet met wysheid, vol liefde peins ek daaroor altyd." Kom ons sing dit saam.
Psalm 119 strofes 1, 4 en 18
Die Wet, dit wat ons as die Tien Gebooie ken, was nooit net vir een mens bedoel nie, al praat dit van "jy" en "jou" (enkelvoud). Dit was bedoel vir elke mens wat deel was van God se verbond met Israel. Elkeen afsonderlik dra verantwoordelikheid. Ja, dis die vólk se grondwet, maar die volk is een groot familie, en elke lid van die familie moet hou by die gedrag en waardes wat vir die familie geld. Dis 'n handves vir indiwidue se menseregte, maar uitgedruk as 'n lys van persoonlike verantwoordelikhede.
Daar is net twee "moets" in die lys. Wy een dag 'n week aan God, en hê ontsag vir jou ouers. Die ander agt is almal "moenies". Die idee is dan dat jy die verkeerdhede vermy deur jou aan hulle teenoorgesteldes te wy.
Skyfie: Tien Gebooie.
Daar is net tien van hierdie gebooie. God eis nie 'n "raak-nie-smaak-nie-roer-nie-aan" leefstyl met lang sondelyste nie. Toegegee, elke gebod het verreikende toepassings. Maar met net hierdie tien reëls skep God orde wys en syd.
Skyfie: Twee Gebooie.
Later sou iemand vir Jesus vra of daar onder hierdie tien wette dalk een of twee is wat uitstaan. Ja, sê Jesus, as jy mooi kyk, sal jy sien daar is eintlik maar net twee gebooie: Wees lief vir God. En hê mekaar lief. Dis ook nie net die Tien Gebooie wat so sê nie. Die hele Wet en die Profete, die hele Bybel waarmee Jesus werk, gaan net oor hierdie liefde.
Skyfie: Net een gebod: Hê lief!
Net die een gebod, dus, nie eers twee nie: Hê lief!
Teen die tyd dat Paulus hieroor skryf, is daar van hierdie liefde so min te sien dat hy sê: Die boom het uitgeval. Israel se verbond met God het misluk. Hier moet n kopskuif kom, 'n hele ander manier van dink.
Skyfie: Die grond onder God se grondwet: die groot ontferming
En Paulus begin van voor af dink oor hoe Jesus sê God oor ons voel. Die grond onder dié grondwet van die Nuwe Verbond wat Jesus kom vestig het, is die groot ontferming van God. God is nie kwaad nie. Hy kry jammer. Hy het lief. Hy is liefde. Hy bly liefhê, selfs vir mense wat haat. Dis wat genade is. God is genadig.
Op grond van God se groot ontferming, dan, word nou offers aan God. Gedring deur God se ontferming oor julle, gee julleself aan God. Wees lewende offers, jy hoef nie dood te gaan nie. Wy jou aan God. Word soos Hy.
In die kern van julle geloof sit die ding dat julle nader aan God staan as aan die sonde in die wêreld. Sien die sonde net raak. God sal jou die sonde wys. Laat God dit toe. Begin dan oor die sonde dink soos God dink. Dan sal julle agterkom wat God dink goed is.
Paulus het pas gevra "Wie ken die bedoeling van die Here?" en antwoord toe mos: niemand nie. Behalwe natuurlik as God self vir jou wys wat Hy dink. En nou sê Paulus dis presies wat God doen. God vernuwe jou denke. Jy kom sy wil agter. Jy weet naderhand wat vir God goed en aanneemlik en volmaak is.
Die Tien Gebooie is vir God goed, aanneemlik en volmaak. Niks daarvan het verbygegaan of is ongeldig noudat Jesus hier was nie. Jesus sê:
"Moenie dink dat Ek gekom het om die wet of die profete ongeldig te maak nie. Ek het nie gekom om hulle ongeldig te maak nie, maar om hulle hulle volle betekenis te laat kry." Matteus 5 : 17.
Skyfie: 'n "Elfde Gebod". Net die een sonde.
Jesus sê saamgevat, is daai tien gebooie net twee, en die twee eintlik maar net een: Hê lief.
Paulus sê daar is dan ook nie tien sondes nie, maar net dié een. Paulus skryf hom neer soos 'n elfde gebod van die Wet. Hy klink nes die ander tien:
dis nog 'n "moenie"
dis die enigste "moenie" in die hele gedeelte
en dis al een wat gerig is aan "jou", enkelvoud, net die tien gebooie in Eksodus.
Skyfie: "Moenie van jouself meer dink as wat jy behoort te dink nie."
"Moenie van jouself meer dink as wat jy behoort te dink nie."
Dis sonde om van jouself meer te dink as wat jy moet. Dis sonde want dit keer dat jy God en ander mense liefkry, en liefde vir God en vir ander is die twee groot gebooie in die wet.
Maar wag nou eers. Is Jesus en Paulus hieroor haaks? Jesus sê dan die tweede gebod is: "'Jy moet jou naaste liefhê soos jouself'" . Paulus sê "Moenie van jouself te veel dink nie". Die hoë dink wat jy van jouself het, kan in die pad staan van jou liefde vir God en vir ander mense. Paulus sê 'n mens kan jouself té liefhê!
Jesus het sy vyande so lief dat Hy sy lewe vir ons aflê. Hy het Homself nie so lief dat Hy klou aan sy goddelikheid nie. Paulus skryf juis in Filippense 2:
Skyfie: Hê Jesus se gesindheid. Hê lief soos Hy liefhet.
"Dieselfde gesindheid moet in julle wees wat daar ook in Christus Jesus was: Hy wat in die gestalte van God was, het sy bestaan op Godgelyke wyse nie beskou as iets waaraan Hy Hom moes vasklem nie, maar Hy het Homself verneder deur die gestalte van 'n slaaf aan te neem en aan mense gelyk te word."
En dis nie al nie, skryf Paulus. Jesus het nog meer van Homself prysgegee, meer as wat mense normaalweg bereid sal wees om te doen. Ek bedoel, vir 'n vriend sal jy dalk nog oorweeg om jou lewe te gee, maar vir 'n vyand? Nee, nie sommer nie, nè?
In Romeine 5 skryf hy:
" 'n Mens gee tog nie sommer jou lewe prys nie, selfs nie vir 'n regverdige nie. Ja tog, vir 'n goeie mens sal iemand miskien nog die moed hê om te sterwe. Maar God bewys sy liefde vir ons juis hierin dat Christus vir ons gesterf het toe ons nog sondaars was."
Net 'n paar verse later sê Paulus ons is deur die dood van sy Seun met God versoen terwyl ons nog sy vyande was. Vyande wat sy dood soek en Hom doodkry. So lief het God mense dat Hy Homself ernstige skade berokken tot ons voordeel. Hy kies ons, en ons belang, bo Homself.
So lyk dit, asof God ons liewer het as vir Homself. Maar nee, dis nie wat Jesus sê nie. God het juis Homself lief: God het sy liefde lief. God het sy genade lief. God het sy regverdigheid lief. God het sy geregtigheid lief. Ons het n God wat van liefde aanmekaargesit is. En God bly aan Homself getrou. Dis sy aard. Liefde is wie God is.
Dís die "groot ontferming van God". Dís die grond van hierdie grondwet van die Nuwe Verbond tussen ons en God.
Ja, hê gerus jouself lief. Hê dan, nes God, ander mense ook presies net so lief. Maar liewer as jou eiebelang. Jesus Christus wat jou liefhet, het sy Goddelike bestaan én sy menslike lewe vir jou afgelê.
Daarmee begin hierdie nuwe "gebooie" van die Nuwe Verbond. Ek dink wat hier staan kan werk soos nuwe gebooie vir die Nuwe Verbond. Dit berus, soos altyd, op die genade wat God jou gee. Genadig gered uit die sonde, kan jy anders begin wees.*
Skyfie: Moets en moenies. Doen dit, doen dat. Los daai.
Nou moet julle mooi kyk na die verskille tussen hierdie nuwe "gebooie" en die Tien van die Ou Testament. In die Tien Gebooie staan wat jy moet doen of nie moet doen nie.
Skyfie: Die onderstaande verskyn op kliek een na die ander.
Dien God, net hierdie Een God, en geen ander god nie.
Moet jou nie verbeel jy ken en verstaan vir God nie.
Moenie vir God in jou eie belang misbruik nie.
Vier Sondae. Onderbreek jou werksweek. Hou by 'n sewende-dag-rusdag-ritme.
Moenie jou huwelik verniel nie.
Moenie iemand anders se goed vat nie.
Moenie bitter wees oor jy nie het wat iemand anders het nie.
Alles goed wat jy moet, of liefs nie moet dóén nie.
En onthou nou: Jesus Christus verander dit nie. Dis nog net so geldig soos daai dag toe Moses van Sinai af afgekom het met die goed deur God se vinger op 'n klip gegrif.
Skyfie: Dit gaan nou oor hóé jy dit doen.
Maar in hierdie nuwe "gebooie" dit gaan nou om meer as wat jy doen of nie doen nie. Hier gaan dit nou oor hóé jy dit doen. Oor jou houding en gesindheid. Julle moet Christus se gesindheid hê. En al die werkwoorde is in die meervoud, nie soos die Ten Gebooie in die enkelvoud nie. Meervoud, dus gemeenskap, samelewing. Dis ons almal se werk. So bou ons aan die gemeenskap van gelowiges. So kry ons met mekaar saamgeleef in 'n geloofsgemeenskap.
Skyfies: Die onderstaande verskyn op kliek, een na die ander.
Liefde moet opreg
Verafsku wat sleg is.
Betoon hartlike broederliefde aan mekaar
Bewys aan mekaar eerbied. (Nie net jou ouers nie!)
Wees Hou uit. Hou vol.
Wees geesdriftig. Hou aan daarmee.
Dien die Here. Basta met hierdie eisestelling en ultimatums.
Wees bly oor hoop.
Staan vas as dit sleg gaan.
Wys met gebede jy is aan God ondergeskik en van God afhanklik. Moenie ophou nie.
Hê medelye met gelowiges in nood. Help!
Wees met oorgawe gasvry.
Seën julle vyande. Moet hulle nie vloek nie.
Wees bly saam met mense wat bly is. Treur saam met mense wat treur. Identifiseer met mense.
Vereenselwig julle met hulle. Voel wat hulle voel.
Moenie hooghartig wees nie.
Skyfie: Gesindheid. Houding. Ingesteldheid.
Hoor julle? Dit gaan elke keer oor houding en gesindheid. Nie soseer oor wat ons doen nie, maar oor hoe ons dit doen, almal van ons saam.
Skaar julle aan die kant van nederiges.
Moenie eiewys wees nie. Volg raad.
Moenie wraakgierig wees nie. Moenie kwaad met kwaad vergeld nie.
Maak vrede. Leef in vrede met alle mense.
Laat God toe om God te wees. Net God het die reg om te oordeel. Voer jy maar jou vyand, les jy sy dors.
Moenie dat die kwaad jou onderkry nie of op sleeptou neem nie. Kom jy die kwaad te bowe deur self goed te wees.
Jy kan maar elkeen van hierdie stellings op sy eie gaan bekyk en jy sal agterkom hulle beskryf 'n ingesteldheid waarmee ons almal moet leef. Dis nie 'n doenlys of 'n bly-weg-dis-sonde-lys nie. Dis die houding waarmee ons na mense toe aankom en ons by gemeenskappe aansluit. Dis hoe ons alle gemeenskap en saamleef benader. Dis hoe ons met ander mense saamleef.
Dis hoe die lewe saam met ander mense lyk as ons die dag ophou om van onsself meer te dink as wat ons moet, die dag as ons die sonde stop. Dis die lewenstyl wat beskeidenheid bring.
Skyfie: Die een sonde: Moenie jouself oorskat nie. Die een gebod: Hê lief. Hoe? Opreg!
Hoor vandag net dit: Daai een sonde, die een wat maak dat ons meer van onsself dink as wat behoorlik is, verwoes alle saamleef. Moet jouself nie te liefhê nie, behalwe as jy God is.
Wees intussen soos God. Kry Jesus se gesindheid. Laat sy groot ontferming jou oortuig. Dink nuut. Dink God se wil.
Skyfie: Die een gebod: Hê lief. Hoe? Opreg!
Hê dan lief. Vir almal hier en vir almal wat daar ver is. Onthou net: liefde soek gemeenskap. Liefde beken op sy eie nog niks nie. Liefde moet opreg wees. Wees opreg lief vir mekaar.
Skyfie: Gesang 523:1,3,4. (Staan)
Gesang 523 strofes 1, 3 en 4
Skyfie: Seën. Die liefde bereik sy doel volkome as ons opreg liefhet. (Staan)
Ontvang die seën van die Here uit 1 Johannes 4.
Ons ken die liefde wat God vir ons het, en ons glo daarin. God is liefde; wie in die liefde bly, bly in God en God bly in hom.
Skyfie: Gesang 526 x 2. (Staan)
*Dis terloops nie so anders as Eksodus 20 se Tien Gebooie nie. Daar staan ook die gebooie berus op God wat genadig was en redding gegee het, destyds uit Egipte se slawerny.
Posted on 25 June 2017 8 July 2017 Posted in Eredienste, Gedink oor God, HervormdTagged gebod, Heilige Gees, liefde, liefde vir self, net een sonde, Romeine 12, sonde, Wet